DA Den Europæiske Unions Tidende C 302/8

Meddelelse om gennemførelse af faciliteten for hurtigtvoksende og innovative SMV (GIF) under rammeprogrammet for konkurrenceevne og innovation (2007-2013)

(EØS-relevant tekst)

(2007/C 302/09)

Denne meddelelse henvender sig til specialiserede investeringsselskaber, der yder egenkapital- eller kvasiegenkapitalfinansiering til innovative SMV med et højt vækstpotentiel i deres opstart- eller ekspansionsfase (»finansielle formidlere«).

Den redegør for et finansielt instrument, faciliteten for hurtigtvoksende og innovative SMV (GIF), som har til formål at give adgang til finansiering for SMV i deres opstart- og ekspansionsfase. GIF sigter på at:

a) bidrage til etablering og finansiering af SMV og til indsnævring af den kløft mellem egenkapital- og risikokapitalmarkederne, som forhindrer SMV i at udnytte deres vækstpotentiel, med henblik på at forbedre det europæiske venturekapitalmarked og

b) støtte innovative SMV med stort vækstpotentiel, særlig virksomheder, der er engageret i forskning, udvikling og andre innovationsaktiviteter.

GIF's drift varetages af Den Europæiske Investeringsfond (EIF) på Europa-Kommissionens vegne i henhold til Europa-Parlamentets og Rådets afgørelse nr. 1639/2006/EF af 24. oktober 2006 om et rammeprogram for konkurrenceevne og innovation (2007-2013).

Programmet er åbent for Den Europæiske Unions medlemsstater og de medlemsstater i Den Europæiske Frihandelssammenslutning (EFTA), som er medlemmer af Det Europæiske Økonomiske Samarbejdsområde (EØS), de tiltrædelses- og kandidatlande, der har en relevant førtiltrædelsesstrategi, lande i det vestlige Balkan i overensstemmelse med de relevante rammeaftaler og ethvert andet land, som står på listen over deltagerlande, som offentliggøres med jævne mellemrum i Den Europæiske Unions Tidende.

De samlede vejledende budgetbevillinger til de finansielle instrumenter under rammeprogrammet for konkurrenceevne og innovation andrager 1 100 mio. EUR for perioden 2007-2013, hvoraf omkring halvdelen er øremærket til GIF.

Følgende to »vinduer« er til disposition under faciliteten:

1) GIF1, som dækker investeringer i den tidlige fase (opstart). GIF1 investerer i specialiserede venturekapitalfonde som f.eks. fonde for investeringer i den tidlige fase, fonde, der opererer regionalt, fonde, der fokuserer på bestemte sektorer, teknologier eller forskning og teknologisk udvikling, og fonde i tilknytning til væksthuse. Den kan også fungere som medinvestor i fonde og investeringsselskaber, der forvaltes af »business angels«.

2) GIF2, som dækker investeringer i ekspansionsfasen, ved at investere i specialiserede risikokapitalfonde, som på deres side yder kvasiegenkapital- eller egenkapitalfinansiering til innovative SMV med et højt vækstpotentiel i deres ekspansionsfase for derved at undgå buy-outs eller erstatningskapital, der tager sigte på selskabstømning.

Potentielle finansielle formidlere kan få nærmere oplysninger om faciliteten fra:

Den Europæiske Investeringsfond 43, avenue J. F. Kennedy L-2968 Luxembourg E-mail: cip.venturecapital@eif.org eller fra EIF's websted på adressen: www.eif.org

En liste over alle fonde, som EIF har undertegnet en kontrakt med, vil blive offentliggjort på EIF's websted.

Forslag til EU-investeringer under GIF vil blive undersøgt løbende af EIF under hensyntagen til de disponible bevillinger fra fællesskabsbudgettet. EIF vil søge at sikre en samlet geografisk balance i de finansielle instrumenter under rammeprogrammet for konkurrenceevne og innovation.